section_heading: Koncertno djelovanje
paragraph_text: Svoje najznačajnije solističke nastupe Bojan Lhotka ostvario je uz pratnju svoga matičnog orkestra – Zagrebačke filharmonije. Pod ravnanjem najpoznatijih hrvatskih i svjetski poznatih inozemnih dirigenata Lhotka je izveo niz koncerata u rasponu od baroka do glazbe našega vremena. Posebice ovom prilikom valja spomenuti Haydnovu Koncertantnu simfoniju (L. Hager, 1974.), Straussove Fantastične varijacije "Don Quichotte" (L. pl. Matačić, 1976.), Brahmsov Dvostruki koncert za violinu, violončelo i orkestar u a-molu, op. 102 (M. Bašić, 1977.), Hačaturjanov Koncert za violončelo i orkestar (M. Bašić, 1979.), "Pièces en concert" za violončelo i orkestar F. Couperina (E. Bauer, 1980.), Koncert za violončelo i orkestar u d-molu E. Laloa (R. Benzi, 1985.), "Schelomo" rapsodiju E. Blocha (M. Horvat, 1988.), itd. Neke od navedenih koncerata Lhotka je opetovano izvodio i pod ravnanjem sljedećih dirigenata: J. Šajnovića, V. Kranjčevića, A. Dmitrijeva, K. Onoa, L. Renesa. Lhotkin osobit afinitet prema glazbi 20. stoljeća (Strauss, Bloch, Hačaturjan i dr.) posebno se manifestirao u njegovu izvanrednu interpretativnom doprinosu izvedbi Radičine skladbe Concerto abbreviato.